5.4.2023
RO
Jurnalul Oficial al Uniunii Europene
C 125/405 Miercuri, 14 septembrie 2022
(8a)
Condițiile considerate necesare pentru exploatarea potențialului în materie de energie din surse regenerabile în mările și oceanele europene, inclusiv în cele din jurul insulelor și din regiunile ultraperiferice, variază.
Prin urmare, Uniunea se angajează să introducă tehnologii alternative pentru aceste domenii de interes special, care să nu aibă un impact negativ asupra mediului marin.
(8b)
Pentru a exploata potențialul în materie de energie din surse regenerabile al tuturor mărilor și oceanelor europene, trebuie să se țină seama de diversitatea geografică și de utilizările alternative ale mediului marin, iar acest lucru necesită un set mult mai larg de soluții tehnologice.
Printre aceste de soluții se numără parcurile eoliene și fotovoltaice offshore plutitoare, energia valurilor, a curenților și a mareelor, diferențele gradienților termici și de salinitate, încălzirea, răcirea marină și energia geotermală și biomasa marină (algele).
(8c)
Implementarea de proiecte în domeniul energiei din surse regenerabile pe terenuri rurale și pe terenuri agricole în general ar trebui să se bazeze pe principiile proporționalității, complementarității și compensației.
Statele membre ar trebui să asigure desfășurarea ordonată a proiectelor în domeniul energiei din surse regenerabile pentru a evita pierderea de terenuri agricole și să încurajeze dezvoltarea și utilizarea de tehnologii adecvate care să permită compatibilitatea între producerea de energie din surse regenerabile și producția agricolă și animalieră.
(9)
Piața contractelor de achiziție de energie electrică din surse regenerabile este în creștere rapidă și oferă o cale complementară către piața producției de energie din surse regenerabile, pe lângă schemele de sprijin ale statelor membre sau vânzarea directă pe piața angro de energie electrică.
În același timp, respectivele acorduri oferă producătorului siguranța unui anumit venit, în timp ce utilizatorul poate beneficia de un preț stabil al energiei electrice.
Piața contractelor de achiziție de energie electrică din surse regenerabile este încă limitată la un număr mic de state membre și de întreprinderi mari, existând în continuare bariere administrative, tehnice și financiare semnificative într-o mare parte a pieței Uniunii.
Pe lângă contractele de achiziție de energie electrică din surse regenerabile, Comisia evaluează barierele din calea introducerii contractelor de achiziție de energie din surse regenerabile pentru încălzire și răcire, care vor juca un rol din ce în ce mai important în atingerea obiectivelor climatice și în materie de resurse regenerabile ale UE.
Măsurile existente prevăzute la articolul 15 menite să încurajeze încheierea de contracte de achiziție de energie electrică din surse regenerabile ar trebui, prin urmare, să fie consolidate în continuare, prin explorarea utilizării garanțiilor pentru credite pentru a reduce riscurile financiare ale acestor acorduri, având în vedere că aceste garanții, atunci când sunt publice, nu ar trebui să elimine finanțarea privată.
(10)
Procedurile administrative extrem de complexe și excesiv de lungi constituie un obstacol major în calea utilizării energiei din surse regenerabile.
Raționalizarea în continuare a procedurilor administrative și de autorizare este necesară pentru a ușura sarcina administrativă atât în cazul proiectelor legate de energia din surse regenerabile, cât și în cazul proiectelor conexe de infrastructură a rețelei.
În termen de un an de la intrarea în vigoare a prezentei directive, Comisia ar trebui să revizuiască orientările privind acordarea autorizațiilor în vederea scurtării și simplificării proceselor pentru proiecte noi și de retehnologizare și a modernizării proiectelor în domeniul energiei din surse regenerabile.
În contextul acestor orientări, ar trebui elaborați indicatori-cheie de performanță.
(10a) Autoritățile locale și regionale sunt actori-cheie pentru apropierea Europei de realizarea obiectivelor sale
energetice și climatice.
Producția de energie la nivel local este esențială pentru a promova producția de energie din surse regenerabile, a reduce dependența de energia externă și a diminua ratele sărăciei energetice.
(11)
Clădirile au un mare potențial neexploatat de a contribui în mod eficace la reducerea emisiilor de gaze cu efect de seră în Uniune.
Decarbonizarea încălzirii și răcirii în acest sector prin creșterea ponderii producției și a utilizării energiei din surse regenerabile, mai ales în context local, va fi necesară pentru a îndeplini obiectivul ambițios stabilit în Legea europeană a climei de a realiza obiectivul Uniunii privind neutralitatea climatică.
Cu toate acestea, progresele privind utilizarea surselor regenerabile de energie pentru încălzire și răcire au stagnat în ultimul deceniu, bazându-se în mare parte pe utilizarea sporită a biomasei.
Fără stabilirea unor obiective orientative de creștere a producției și a utilizării energiei din surse regenerabile în clădiri, nu se vor putea urmări progresele și identifica blocajele în utilizarea surselor regenerabile de energie.
Statele membre ar trebui să poată lua în calcul căldura și răcoarea reziduală în vederea atingerii obiectivului orientativ privind energia din surse regenerabile în clădiri, până la o limită de 20 %, cu o limită superioară de 54 %.
În plus, stabilirea de obiective va transmite investitorilor un semnal pe termen lung, inclusiv pentru perioada imediat ulterioară anului 2030.
Acest lucru va completa obligațiile legate de eficiența energetică și de performanța energetică a clădirilor și va respecta principiul „eficiența